“Hòt'a dıì amìı sı̨ı̨hɂàa sìı wets'ǫ̀ anahde ha.
Hanìkò naxı̨ sìı,
‘Edı̨į̀ anet'ı̨?’
sèahdı t'à daseahke-le.
Eyı naxıts'ǫ̀ haehsı̨ t'à sıì naxıgha dìì agòjà.
Hanìkò ehkw'ı anaxèehsı̨:
Naxıts'ǫǫ̀ naehtła ha nı̨dè naxıgha sìghà agode ha hǫt'e.
Naehtła lenǫsıı eyı naxıts'àdıı elı̨ı̨ sìı naxıts'ǫ̀ ade ha-le.
Hanìkò naehtła nı̨dè naxıts'ǫ̀ awehłe ha.
Naxıts'àdıı elı̨ı̨ sìı nììtła nı̨dè dıı nèk'e dǫ hołı̨ı̨ k'ę̀ę̀ geedaa gınıedì agole ha,
dànì ehkw'ıì agede ha eyıts'ǫ dànì dǫ ehkw'ı gısınìyaetı ha sìı gınıedì agole ha.
Dǫ gıgha ehkw'ı aehsı̨-le t'à hołı̨ı̨ k'ę̀ę̀ geeda hǫt'e.
Setà ts'ǫ̀ anahde ha,
ekǫ anahjà nı̨dè k'achı̨ seahɂį̀ ha-le,
eyıt'à naxıts'àdıı elı̨ı̨ sìı dǫ dànì ehkw'ıì agede ha sìı gınıedì agole ha.
Eyıts'ǫ dıı nèè ts'ǫ̀ k'àowo sìı hòt'a wesınìyaetı ne t'à dıı nèk'e dǫ gıhołı̨į̀ k'èxa gısınìyaetı hǫt'e.
“Įłaà t'asìı łǫ naxıts'ǫ̀ haehsı̨ ha dehwhǫ,
hanìkò dıì eyı gha naxınì nàtso-le.
Hanìkò Yedàyeh Nezı̨ı̨ nììtła nı̨dè t'asìı hazǫǫ̀ ehkw'ı ne sìı naxıts'ǫ̀ hadı ha,
ehkw'ı zǫ gode ne t'à.
Ededahxà gode ha nıìle,
dàehsı̨ı̨ yeèhkw'ǫǫ sìı eyı zǫ t'à gode ha,
eyıts'ǫ ı̨daà ayìı dàgode ha sìı naxıts'ǫ̀ hadı ha.
Yedàyeh Nezı̨ı̨ ayìı sets'ǫ ne sìı yìhchı gà wek'èahsǫ anaxele ha.
Eyı wet'à seghàsǫhoedıì ayele ha.
T'asìı hazǫǫ̀ Setà wets'ǫ sìı sets'ǫ hǫt'e.
Eyıt'à dıı hanaxèehsı̨,
‘Yedàyeh Nezı̨ı̨ ayìı sets'ǫ ne sìı yìhchı gà wek'èahsǫ anaxele ha.’
“Whaà-le-t'ıì seahɂį̀ ha-le,
eyıts'ǫ k'achı̨ whaà-le-t'ıì seahɂį̀ ha,”
Zezì gòhdı.
Zezì wecheekeè ts'ǫǫ̀gı̨ı̨wǫ tł'axǫǫ̀ gınà agode ha
Zezì wecheekeè mǫ̀hdaa ełets'ǫ̀ hagedı,
“Dàdıì-adı,
‘Whaà-le-t'ıì seahɂį̀ ha-le,
eyıts'ǫ k'achı̨ whaà-le-t'ıì seahɂį̀ ha?’
eyıts'ǫ dıı hadı,
‘Setà wets'ǫ̀ anahde ha t'à,’
hadıı sìı dàdıì-adı,”
gedı.
K'achı̨ dałegeehke,
“Dıı ayìı ayèhdı,
‘whaà-le-t'ıì’?
Dàdıì-adıı sìı wenıts'eedì-le,”
ełègeedı.
Zezì eyı ghǫ dageehke ha gı̨ı̨wǫ gok'èezǫ t'à gots'ǫ̀ hadı,
“ ‘Whaà-le-t'ıì seahɂį̀ ha-le,
eyıts'ǫ k'achı̨ whaà-le-t'ıì seahɂį̀ ha,’
dehsı̨ı̨ sìı ayìı awèehsı̨ dahwhǫ t'à weghǫ dałeahke nì-aahdı?
Ehkw'ı anaxèehsı̨,
dıı nèk'e dǫ gıgha sìgoèt'ı̨,
hanìkò naxı̨ hòtł'ò aahtse ha hǫt'e.
Sıì naxıdzeè nànııtì ha,
hanìkò naxınì ładı̨į̀ ade ha.
Naxıdzeè nànııtì ı̨lèe sìı wet'à naxınà agode ha.
Ts'èko chekoa nìhtè ha nìkw'o nı̨dè hòtł'ò eyaìhłè,
hanìkò webebìa gǫ̀hłı̨ tł'axǫǫ̀ nı̨dè wegha eyaı̨lèe sìı yenadì-le,
webebìa dǫ elı̨ t'à wınà.
Dıı naxı̨ sı haaht'e:
Dıì naxıdzeè nànııtì hǫt'e,
hanìkò k'achı̨ naxeehɂı̨ nı̨dè sıì naxıgha sìgoèt'ı̨ ha,
eyı sìı dǫ wı̨ı̨zìı naxıghǫ yìhchı ha nıìle.
Eyı dzęę̀ k'e nı̨dè k'achı̨ t'asìı seahkè ha-le.
Ehkw'ı anaxèehsı̨,
ayìı dahwhǫǫ sìı sıızì t'à Setà weahkè nı̨dè naxıghàyele ha hǫt'e.
Dıı haı̨wa gots'ǫ̀ sıızì t'à t'asìı wı̨ı̨zìı Setà weahkè whìle hǫt'e.
Eyıt'à t'asìı weahkè nı̨dè naxıghàɂà ha ne,
hanì-ı̨dè sıì naxınà agode ha.
“Godı t'à naxıts'ǫ̀ goıhde ı̨lè,
hanìkò nǫǫde nı̨dè hanıı yatıì t'à k'achı̨ hoghànaxeehtǫ ha nıìle;
Setà weghǫ ehkw'ı naxıts'ǫ̀ gohde ha.
Ekìıyeè k'e nı̨dè sıızì t'à yaahtı ha.
Naxıgha Setà ts'ǫ̀ yahtı ha dehsı̨į̀-aehsı̨-le.
Į̀le,
seghǫnıahtǫ eyıts'ǫ Nǫ̀htsı̨ yak'e whedaa gots'ǫ aht'ı̨ naxıgha ehkw'ı-ahodı t'à,
Setà ededı̨ xàè naxıghǫneètǫ hǫt'e.
Setà gots'ǫ dıı nèk'e ts'ǫ̀ ahjà.
Hòt'a dıı nèè gots'ǫǫ̀ anahde ha,
Setà wets'ǫ̀ anahde ha,”
Zezì gòhdı.
Zezì wecheekeè hagedı,
“K'ǫǫ̀t'a godı dę ehkw'ı gots'ǫ̀ xàyanehtı.
T'asìı hazǫǫ̀ k'èı̨zǫ hǫt'e wek'èts'eezǫǫ̀ ats'ejà,
eyıts'ǫ dǫ danegeehke kwe gınàowoò k'èı̨zǫ.
Eyı weghàà Nǫ̀htsı̨ gots'ǫ anet'e gogha ehkw'ı-ahodıì ajà hǫt'e,”
gıìhdı.
Zezì hagòhdı,
“K'ǫǫ̀t'a naxıgha ehkw'ı-ahodıì agòjà!
Hanìkò whaà-le-t'ıì hazǫǫ̀ ekèahdè ha ne,
hòt'a eyı nìhǫǫwo hǫt'e.
Hazǫǫ̀ naxıkǫ̀ ts'ǫ̀ naahdè anaxedle ha,
sı̨ whatsǫǫ̀ whıhda aseahłe ha.
Hanìkò whatsǫǫ̀ whıhda nıìle,
Setà sexè at'ı̨ hǫt'e.
“Dıı hazǫǫ̀ naxıts'ǫ̀ haehsı̨ hǫt'e,
hanì-ı̨dè sı̨ set'à naxıgha ts'èwhı̨į̀ hòɂǫ ha.
Dıı nèk'e naxıxè hoìla ha hǫt'e.
Hanìkò sı̨ sìı dıı nèk'e hazǫǫ̀ gıghǫèhnǫ ne t'à,
naxınì nàtsoò aahłe,”
Zezì gòhdı.